Le akarta fizetni a rendőröket az ittas sofőr
A férfi nyolcezer forintot ígért a révfülöpi rendőröknek, ha eltekintenek az intézkedéstől és további tizenkétezer forintot kínált, ha még az autójához is visszaviszik.
A Veszprém Megyei Rendőr-főkapitányság sajtószolgálatának közleménye szerint a férfit hétfőn egy Révfülöphöz közeli település utcáján állították meg. A helyszínen azonnal alkoholszondát fújattak vele, mely során kiderült, hogy a járművezető ittas. Ezt követően a rendőrük a férfit a Tapolcai Rendőrkapitányságra szállították. Az előállítás során a férfi többször elmondta az intézkedő rendőröknek, hogy számára a jogosítványa minden pénzt megér, ezért átad nekik nyolcezer forintot, ha pedig vissza is viszik járművéhez, még tizenkétezer forinttal megtoldja az előbbi összeget - olvasható a rendőrség honlapján. 

A járőrök erre közölték a járművezetővel, hogy semmilyen lehetőség nincs arra, hogy eltekintsenek az intézkedéstől. A rendőrség szerint azonban a férfi nagyon kitartónak bizonyult és még a kapitányság épülete előtt is megkérdezte, kinek kell ilyen esetekben pénzt adni, majd az őt szállító szolgálati személygépkocsi csomagtartójára tett ötezer forintot különböző címletekben - írta a police.hu. A férfit vesztegetés miatt őrizetbe vették, majd a további eljárás lefolytatásáig a megyei rendőr-főkapitányság fogdájába szállították - tették hozzá.
vesztegetés rendőrök ittas sofőr